text: Al Natació Sabadell no l'espanta el lideratge del Terrassa | Ràdio Sabadell
  Al Natació Sabadell no l'espanta el lideratge del Terrassa
  Quim Colet en un temps mort del partit de la passada temporada contra el Terrassa | Roger Benet
  25.10.2019 18:16 Adrián Arroyo
  Derbi a la vista. L'Astralpool Natació Sabadell visita demà (18h) la piscina del Terrassa. Una plaça que històricament ha estat propícia per als sabadellencs, si bé la temporada passada van claudicar allà tant en lliga com al playoff. "No pensarem que són un equip de Champions, simplement jugarem el millor possible, de tu a tu i intentant cometre el mínim d'errors. Tots els partits són importants i tret del Barceloneta, som diversos equips els que estem igualats", valora el nou fitxatge aquest estiu, Fran Valera, segon màxim anotador de l'equip de Quim Colet.
  Els terrassencs són els líders de la Lliga Premaat amb una jornada més, entre d'altres, que el Natació Sabadell o l'Atlètic-Barceloneta. A més, enguany han assolit la classificació per a la fase de grups de la màxima competició europea: "A la llarga els pot afectar per la càrrega extra de partits, però ara és un punt a favor d'ells perquè tenen més rodatge. Serà un partit molt maco i anem allà amb moltes ganes". L'ex del CNB defensa que arribaran a Terrassa en un bon moment de forma. I és que després de descansar a la primera jornada i de claudicar contra el vigent campió, Atlètic-Barceloneta, a la segona, l'equip de Colet suma ja dues victòries seguides davant el Canoe i el Mataró.
  Un dels perills que hauran de controlar serà l'encert des de la boia de Víctor Gutiérrez. El madrileny, nova incorporació del Terrassa, és el màxim anotador de la competició i les últimes temporades ja es va endur aquest guardó defensant els colors del Real Canoe. "Són un equip molt compacte i enguany han fitxat al Víctor, que suma molt. És una de les seves principals armes i haurem d'anar en compte", reconeix Fran Valera. Tot en un Astralpool que afronta el derbi quart a la taula, però igualat amb quatre equips més (Mataró, Sant Andreu, Catalunya i Mediterrani), empat que esperen trencar els de Quim Colet guanyant a la piscina de l'actual primer classificat.
  L'equip femení visita un nouvingut
  Dues hores i mitja abans (15:30h), serà el torn del femení a la piscina d'un dels dos nouvinguts d'enguany a la Lliga Premaat, el Boadilla. El conjunt madrileny es va proclamar campió de Primera Divisió el curs passat però ha començat amb dues derrotes a domicili contra el Medi (12-7) i el Terrassa (17-1). En els últims anys, l'Astralpool ha aprofitat els desplaçaments fora de Catalunya per fer rotacions, però no serà el cas. "No farem rotacions. La setmana passada, personalment, vaig aprendre moltes coses del partit del Rubí. Era un plantejament amb una sèrie d'objectius defensius sense passar massa en el Rubí i he vist que queda lluny encara. Hem parlat amb les jugadores i anirem a totes", explica el tècnic David Palma. A un mes per a la disputa de la Supercopa d'Europa, el femení del Club ha combinat actuacions convincents a Terrassa o a Sant Andreu amb partits soferts contra rivals molt inferiors com el cas del mateix Rubí, al qual l'Astralpool només va guanyar per dos gols de diferència.